รายการเดินหน้าประเทศไทย : โอกาสแห่งอาชีพ หลังพ้นโทษ
นางสาวเพลินใจ แต้เกษม รองอธิบดีกรมราชทัณฑ์ กล่าวในรายการเดินหน้าประเทศไทยว่า กรมราชทัฑณ์จะติดตามดูชีวิตของผู้พ้นโทษที่ออกจากเรือนจำไปแล้วว่าสามารถดำรงชีวิตและมีอาชีพที่จะเลี้ยงดูตนเองได้หรือไม่ หากพบผู้มีปัญหาจะประสานหน่วยงานที่เกี่ยวข้องให้ความช่วยเหลือ ส่วนกลุ่มคนที่เข้าไปอยู่ในเรือนจำ กรมราชทัณฑ์จะมีกระบวนการแก้ไขให้กลับตัวเป็นคนดี ทั้งให้การศึกษาแก่ผู้ที่มีความรู้น้อย และฝึกวิชาชีพด้านต่างๆ ให้แก่ผู้ที่ไม่มีทักษะในการทำงาน รวมถึงช่วยพัฒนาจิตใจให้กลับตัวเป็นคนดีสู่สังคม เช่น สอนทำอาหาร และการนวดซึ่งเป็นอาชีพที่ต้องการของตลาดเมื่อพ้นโทษแล้วมีผู้มาติดต่อรับเข้าทำงานทันที 
ทั้งนี้อาชีพที่ฝึกอบรมส่วนใหญ่จะเป็นอาชีพอิสระ เพราะเมื่อปล่อยตัวออกไปแล้วสังคมไทยยังไม่ไว้วางใจ สถานประกอบการยังไม่รับ ซึ่งกรมราชทัฑณ์มีโครงการประชาร่วมรัฐพัฒนาผู้ต้องขังสู่ภาคอุตสาหกรรม โดยให้สถานประกอบการรับผู้ต้องขังที่อยู่ในเรือนจำไปทำงาน แบบไปเช้า-เย็นกลับ ซึ่งเมื่อผู้ต้องขังพ้นโทษก็สามารถไปทำงานที่สถานประกอบการนั้นได้เลย

" อยู่ในเรือนจำเนี่ยเรามีกระบวนการที่จะช่วยเขา ให้เขามีทักษะวิชาชีพกลับไปก็จะได้มีงานทำ ไม่ว่าจะเป็นอาชีพอิสระหรือไปทำงานกับนายจ้าง เราพยายามที่จะส่งเสริมให้เขาคิดเป็น วางแผนชีวิต สิ่งสำคัญคือต้องวางแผนชีวิตแล้วเปลี่ยนแนวความคิดเดิมๆ สิ่งที่ไม่ดีต่างๆ ให้ตัดออกไปเริ่มต้นชีวิตใหม่ แต่ทั้งนี้สำคัญสังคมต้องให้โอกาส "
รองอธิบดีกรมราชทัณฑ์ กล่าวด้วยว่า ปัจจุบันผู้ต้องขังมีประมาณ 330,000 คน ซึ่งเป็นจำนวนที่เยอะมากที่สุดเป็นประวัติการณ์ เป็นผู้มีความผิดหลากหลายคดี หลายคนไม่ได้ทำผิดจนเป็นนิสัยหรือเป็นอาชญากรมืออาชีพ แต่อาจจะพลั้งพลาดไป กรมราชทัณฑ์พยายามทำให้กลับตัวซึ่งหลายคนคิดได้ คิดเป็น เมื่อออกไปแล้วหากสังคมไม่ให้การต้อนรับผู้ต้องขังก็จะไม่มีเงิน ไม่มีรายได้ แต่ถ้าสังคมร่วมมือกันให้การต้อนรับ ให้โอกาสผู้ต้องขังพัฒนาตนเอง รวมถึงครอบครัวเข้าใจ ผู้ต้องขังก็จะกลับคืนสู่สังคมได้ 
ทั้งนี้ในวันที่ 9 - 18 กุมภาพันธ์ 2561 กรมราชทัณฑ์จะจัดงานนิทรรศการผลิตภัณฑ์ราชทัณฑ์ ซึ่งอยากให้ประชาชนไปดูพัฒนาการของผู้ต้องขัง ซึ่งมีมุมวิถีไทยราชทัณฑ์มุ่งมั่นสู่ไทยแลนด์ 4.0 และสามารถไปให้กำลังใจผู้กระทำความผิดที่พลั้งพลาดได้ที่เรือนจำกลางคลองเปรม เริ่มตั้งแต่ 09.00 - 21.00 น.



ฐิตาวัลย์ ลาภขจรสงวน / สวท.